ÚRAD VLÁDY
SLOVENSKEJ REPUBLIKY
     sekcia vládnej legislatívy

							                Na rokovanie vlády SR
							                Dňa 18. augusta 2004
							                K mat. č. 17522/2004
							                K bodu č. 43 

                             S T A N O V I S K O

    k návrhu zákona o správcoch a o zmene a doplnení niektorých predpisov
                                                       (nové znenie)

I.

Návrh zákona o správcoch a o zmene a doplnení niektorých predpisov predkladá na rokovanie vlády Slovenskej republiky podpredseda vlády a minister spravodlivosti Daniel Lipšic ako iniciatívny materiál.

II.

Vo vyspelých trhových ekonomikách sa vyskytujú dva základné modely regulácie výkonu činnosti správcov. Prvý možno charakterizovať ako formálny – t.j. systém, ktorý je presne zákonne upravený a v ktorom regulačným orgánom je buď orgán štátnej správy alebo komora. Naproti tomu druhý model možno charakterizovať ako neformálny – t. j. systém, ktorý je spravidla v rukách súdu a špecializovaných servisných organizáciách.

Predkladaný návrh zákona o správcoch má za ciel vytvoriť silne formálny model regulácie výkonu činnosti správcov, čo vyplýva z dôležitosti role kvalifikovanosti správcov v stále rastúcej zložitosti ekonomiky, z potreby redukovať administratívnu záťaž súdov a z potreby mať systém, ktorý je transparentný a spoľahlivý (t.j. predvídateľný pre užívateľov a chránený pred korupciou).

Podľa predkladacej správy, prijatie navrhovaného zákona nepredpokladá zvýšenie nárokov na finančné prostriedky zo štátneho rozpočtu a nie je potrebné vyhotovovať doložku finančných, ekonomických, environmentálnych vplyvov a vplyvov na zamestnanosť. V dôvodovej správe sa však uvádza, že dopad na štátny rozpočet je vyčíslený v doložke finančných, ekonomických, environmentálnych vplyvov a vplyvov na zamestnanosť. V tomto smere je potrebné materiál zjednotiť a doplniť.
  Ako je uvedené v dôvodovej správe, návrh zákona je v súlade s Ústavou Slovenskej republiky, so zákonmi, ako aj s medzinárodnými zmluvami a inými dokumentami, ktorými je Slovenská republika viazaná. 

	III.

    Návrh zákona o správcoch a o zmene a doplnení niektorých predpisov  bol prerokovaný v Legislatívnej rade vlády Slovenskej republiky dňa 3. augusta 2004. Legislatívna rada vlády Slovenskej republiky po prerokovaní tohto návrhu zákona odporučila návrh dopracovať podľa jej pripomienok a odporúčaní (52 pripomienok a odporúčaní) a na rokovanie vlády predložiť v novom upravenom znení, v ktorom budú jej pripomienky a odporúčania zapracované. Návrh zákona sa predkladá s rozporom so Združením konkurzných správcov SR.   

                                                          IV.

           Sekcia vládnej legislatívy Úradu vlády Slovenskej republiky konštatuje, že pripomienky a odporúčania legislatívnej rady boli v návrhu predloženého zákona zapracované a preto odporúča vláde slovenskej republiky návrh zákona v schváliť, po zapracovaní týchto pripomienok:

K názvu

Odporúčame doplniť názov zákona nasledovne: „...o správcoch a o zmene a doplnení niektorých predpisov“.

K § 9

V odseku 3 odporúčame k slovám „veriteľskému výboru“ priradiť príslušný odkaz.

K § 18

V odseku 3 odporúčame nahradiť slovo „vykonanie“ slovom „vykonávanie“, nakoľko ide o proces trvajúci a pokračujúci.

K § 22

V odseku 1 v predvetí odporúčame predložku „ak“ nahradiť slovom „ktorá“.
V odseku 3 v písmene e) odporúčame vypustiť slová „vyskytujúcich sa“.

Bratislava 17. augusta 2004
Vypracovali: Anna Králiková
                     Miloš Pavlík

                                                                                   Štefan G r m a n
                                   generálny riaditeľ
	                                                                    sekcie vládnej legislatívy